
פרקליטות המדינה

באמצעות היחידה החוקרת – משטרת קרית גת.
שלום רב,

הנדון: ערר על החלטה שלא להוסיף לחקור- תיק חקירה 331677/2008 

ערר זה מוגש בשמה של מרשתי, רונית אלון פ' (להלן – "המתלוננת"), מצ"ב יפוי כח, על החלטת משטרת ישראל מיום 12/10/08 שלא להוסיף לחקור תיק זה, לפי סעיפים 64-65 לחוק סדר הדין הפלילי [נוסח משולב], התשמ"ב - 1982.
נימוקי הערר:
המתלוננת הובאה לישראל מהודו למטרות נישואין. מר יוסי ד' (להלן – "הנילון") הגיע להודו ביחד עם בעלה של המתלוננת ועל פי תיאור הדברים, אשר נאמרו לח"מ ואף הועברו אל משרד הפנים מיד לאחר מכן, עלה חשש, כי הנילון שולט שליטה ממשית בחייה של המתלוננת וכי הבאתה לישראל באמצעותו נעשתה תוך תרמית.   
הדגש בתלונתה של המתלוננת הוסב על ניסיונו של הנילון לכפות עליה יחסי מין. עם זאת, עולים בדבריה עניינים נוספים, אשר עולים בקנה אחד עם דבריה לח"מ. נראה, כי היה מקום לבחון כיווני חקירה נוספים אשר לא נלקחו בחשבון כגון תרמית והחזקה בתנאי עבדות.

1. בחקירתה של המתלוננת מיום 19/8/08 בשורה מספר 3, מציינת המתלוננת כי הנילון הוא השדכן וצוין בשורה 4 כי בעלה הוא אימפוטנט וכי השדכן הסתיר זאת ממנה. לא ברור האם אותו נילון, אשר הביא את המתלוננת ושידך בינה לבין בעלה, מביא נשים נוספות מהודו ועושה זאת תוך תרמית לשם העסקתן כעובדות. הנילון קיבל סכום נכבד עבור השידוך (מצוין בשורה 24) ובחר להסתיר מהמתלוננת פרטים חשובים אודות בעלה הפוטנציאלי, אשר הפכו את הנישואין לכלי ריק.

2. שליטתו של הנילון על חיי המתלוננת ובעלה עולה מספר פעמים: בשורה מס' 5, מצויין כי דירת בעלה של המתלוננת הייתה רשומה על שם הנילון; בשורה מס' 8 טוענת המתלוננת כי משכורתה הועברה ישירות לחשבון הבנק של הנילון; בשורה מס' 26, טוענת המתלוננת, כי בעלה עזב את הבית לאור הוראתו של הנילון. עניינים אלה מעוררים חשדות לקיום עבירות ולניצול כוחו של הנילון על המתלוננת.
3. בחקירתו של הנילון מיום 29/8/08 מכחיש הנילון את כל החשדות נגדו ומעלה טענות כנגד המתלוננת. בתיק החקירה לא מצויות אינדיקציות לכך שהדברים נחקרו בפועל מעבר להכחשתו הגורפת. כך גם לא נמצא בתיק החקירה, אשר הועבר לח"מ לצילום, עימות בין הנילון למתלוננת. 
4. לסיום, אבקש להסב את תשומת הלב לשורה מס' 37 "... כל הזמן הייתי לוקח את צד שלה [הטעות במקור] והייתי מסביר לצד השני שיתנו לה לאכול...". משפט אשר מעלה תהיות קשות (ויש לציין כי לדברי המתלוננת לח"מ היא אכן הורעבה) ואשר לא זכה לכל תגובה או שאלת הבהרה באשר לתנאי חייה של המתלוננת בבית בעלה תחת פיקוחו של הנילון. 
עניינה של המתלוננת כפי שהועבר על ידה לח"מ

הדברים המצויינים לעיל, אשר עולים בשתי החקירות, עולים, כאמור, בקנה אחד עם הידוע לח"מ מפי המתלוננת. הח"מ פגשה במתלוננת לראשונה ביום 16/9/08. לאור דבריה עלה חשד כי מדובר בהבאת אישה כשפחה תחת מסווה של כלה, תוך רמייתה. 
בקליפת אגוז אציין, כי לדבריה של המתלוננת הנילון הגיע להודו ביחד עם אהרון, בעלה, והוא זה אשר שכנע אותה להינשא לו ולא העביר לה את מלוא המידע לגביו, כאשר לה לא היה כמעט כל קשר עם החתן עד אשר הגיעה לישראל. 
הוריה של המתלוננת שילמו לנילון עבור התיווך וכך גם בעלה בישראל. לדברי המתלוננת לאחר שהוסדרו ענייני הנישואין היא הוחזקה בביתו של הנילון בבומביי בתנאי עבדות. 
לאחר שהגיעה המתלוננת לישראל חשה כי רומתה ושטחה תלונותיה בפני הנילון, אותו ראתה כאחראי למצבה זה. לדבריה, בתגובה, הנילון אסר על בעלה ואימו לתת לה אוכל. לדבריה, חמישה ימים הורעבה המתלוננת עד שהשכנים, אשר טיפלה בילדיהם, ללא תמורה על פי פקודת הנילון, הזהירו אותם שאם לא תאכל תמות. לדברי המתלוננת חשבונות האינטרנט, חשמל, שכר דירה, נרשמו על שמו של הנילון. לדברי המתלוננת לאחר שהנילון ניסה לקיים עימה יחסי מין והיא הדפה אותו היא סיפרה זאת לבעלה ותגובתו הייתה שכל מה שהנילון אומר עליה לבצע. מספר ימים לאחר מכן עזבו בעלה ואימו של המתלוננת את הבית.
סיכום

דברים אלו עולים במובלע גם בחקירת המתלוננת והנילון, אך ככל הנראה מכיון שאפיק החקירה היה תקיפה מינית ואיומים לא נשאלו שאלות נוספות אשר יכלו להאיר באור אחר את כל מערכת היחסים שבין הנילון - המתלוננת – ובעלה. מקצוות החוט שזורקת המתלוננת, אשר אין להלין עליה שאינה מכירה את החוק הישראלי על עבירותיו השונות, עולה חשד לעבירות של תרמית וייתכן שאף עבירות סחר בבני אדם.

לאור האמור, אבקש לפתוח את התיק מחדש ולבחון אפיקי חקירה נוספים כנגד יעקב דיבקר. 
בברכה,

עדי וילינגר, עו"ד

